सेना में महिलाओं का यौन उत्पीड़न बर्दाश्त नहीं : केन्द्र  
एंटनी ने कहा कि पिछले तीन साल के दौरान महिलाओं के कथित यौन उत्पीडन के आठ मामलों में सात अधिकारियों को सजा दी गई।
सेना में महिलाओं के यौन उत्पीड़न की कुछ घटनाओं के बीच सरकार ने सेना की सभी कमानों से कहा है कि इसे जरा भी बर्दाश्त नहीं किया जाएगा। रक्षा मंत्री एके एंटनी ने कहा कि पिछले तीन साल के दौरान महिलाओं के कथित यौन उत्पीडन के आठ मामलों में सात अधिकारियों को सजा दी गई।  एंटनी ने लोकसभा को बताया कि सभी सैन्य कमानों को निर्देश दिया गया है कि यौन उत्पीडन के सभी मामलों को गंभीरता से लिया जाए और इसमें लिप्त लोगों के खिलाफ कडी कार्रवाई की जाए ताकि ऐसी घटनाओं की पुनरावृत्ति रोकी जा सके।  एंटनी ने श्रीमती रमा देवी और एस अलगिरि के सवालों के लिखित जवाब में बताया कि सभी कमानों से कहा गया है कि यौन उत्पीडन को जरा भी बर्दाश्त नहीं किया जाएगा। उन्होंने कहा कि शारीरिक उत्पीडन की परिभाषा को लेकर सेना ने व्यापक निर्देश जारी किये हैं। इसमें दोषियों के खिलाफ कार्रवाई के नियम भी परिभाषित हैं। थलसेना ने तीन सालों के दौरान महिलाओं के कथित यौन उत्पीडन के चार मामले दर्ज किये जबकि नौसेना में एक ऐसा मामला हुआ। वायुसेना में ऐसे तीन मामले दर्ज किये गये।